Cirka 160 deltagere havde spidset pindene, og var mødt op til den store strikke-fest på Vrå Højskole. - Vi havde ikke lige set, at vi ville få så mange tilmeldinger til en hel lørdag her i marts måned, siger Pia Schnoor, der er forstander på Vrå Højskole. Ret og vrang er ikke det eneste, man skal vide om strik. Alle deltagere fik derfor udleveret en opskrift bestående af retmasker og en udtagning på hver pind. Netop muligheden for ny inspiration var det, der fik nogen af strikke entusiasterne til at dukke op. - Jeg synes det er rigtig hyggeligt at være sammen. Strik er utroligt dejligt at være sammen om. Også for at få nogle nye fifs, siger Lillian Olesen, der er blandt deltagerne. Strikke-festivalen blev udsolgt på få dage. - Hvis det her fortsætter, så er det en tradition, der er kommet for at blive. Og vi gentager succesen til oktober, siger forstanderen.

Opsummering:
Der var fuldt hus til weekendens store strikke-festival på Vrå Højskole. Nu bliver strikke-festen en fast tradition.